## Odluka Ustavnog suda Republike Hrvatske broj U-I-772/1997, U-I-773/1997 od 21

### NN 42/1999 (3.5.1999.), Odluka Ustavnog suda Republike Hrvatske broj U-I-772/1997, U-I-773/1997 od 21

# USTAVNI SUD REPUBLIKE HRVATSKE

Ustavni sud Republike Hrvatske, u sastavu Jadranko Crnić,
predsjednik Suda te suci Zdravko Bartovčak, dr. Velimir
Belajec, dr. Nikola Filipović, Ante Jelavić-Mitrović,
mr. Vojislav Kučeković, Jurica Malčić,
mr. Hrvoje Momčinović, Ivan Marijan Severinac, Milan
Vuković i Mladen Žuvela, odlučujući o
zahtjevu Gradskog poglavarstva Grada Novalje i Poglavarstva Ličko-senjske
županije, za ocjenu suglasnosti zakona s Ustavom, na sjednici
održanoj dana 21. travnja 1999. godine, donio je

## ODLUKU

I. Ukida se u Zakonu o područjima županija, gradova
i općina u Republici Hrvatskoj (»Narodne novine«,
broj 10/97) dio glave IX. točka 2. »… dio«
i dio glave XIII. točka 5.: »Gajac dio«.

II. Nastupanje pravnih učinaka ove odluke odgađa se
do 31. prosinca 1999. godine.

III. Ova odluka objavit će se u »Narodnim novinama«.

O b r a z l o ž e nj e

Gradsko poglavarstvo Grada Novalje i Poglavarstvo Ličko-senjske
županije, podnijeli su ovom Sudu, temeljem odredbe članka
13. Ustavnog zakona o Ustavnom sudu Republike Hrvatske (»Narodne
novine«, broj 13/91 - nastavno: Ustavni zakon), zahtjev za
ocjenu ustavnosti glave IX. točka 2. i glave XIII. točka
5. Zakona o područjima županija, gradova i općina
u Republici Hrvatskoj (»Narodne novine«, broj 10/97
- nastavno: Zakon) u dijelu kojim je propisano da se naselje Gajac
dijeli na dva dijela: dio pripada Gradu Novalji i Ličko-senjskoj
županiji te dio Gradu Pagu i Zadarskoj županiji.

Podnositelji zahtjeva smatraju da je navedena promjena područja
jedinice lokalne samouprave provedena protivno članku 129.
Ustava Republike Hrvatske, budući da nije pribavljeno mišljenje
stanovništva tog područja, a u suprotnosti je i s
člankom 27. stavkom 2. Zakona kojim je propisano da kada
se granice rubnih katastarskih općina ne podudaraju s granicama
rubnih naselja, odnosno mjesta koja ulaze u sastav pojedine općine,
odnosno grada, smatra se da granicu predstavlja granica rubnih
naselja prikazana u službenoj evidenciji prostornih jedinica.

Nadalje su naveli kako naselje Gajac u ljetnim mjesecima ima i
do osam tisuća ljudi, dok prebivalište ima 61 osoba,
da postoji udruženje građana naselja Gajac koji izražavaju
pravu volju građana da se naselje, ponovno, pripoji Gradu
Novalji u cijelosti.

Osporena odredba glasi:

IX. LIČKO-SENJSKA ŽUPANIJA

točka 2. NOVALJA

Gajac-dio

XIII. ZADARSKA ŽUPANIJA

točka 5. PAG

Gajac-dio

Zahtjev je osnovan.

Člankom 129. Ustava Republike Hrvatske određeno je
da se područje jedinica lokalne samouprave - kotara, općine
ili grada određuje zakonom, nakon što se prethodno pribavi
mišljenje stanovnika tog područja.

Zakonom o područjima županija, gradova i općina
u Republici Hrvatskoj (»Narodne novine«, broj 90/92,
2/93, 10/94 i 29/94 - nastavno: Zakon iz 1992.) određena su
područja jedinica lokalne samouprave i uprave, kao i postupak
za promjenu tih područja.

Odredbom članka 9. navedenog Zakona propisano je da inicijativu
za promjenu područja županije, grada ili općine
mogu dati predstavnička tijela jedinica lokalne samouprave
po prethodno pribavljenom mišljenju stanovništva na
području za koje se promjena traži.

Odredbom članka 10. istog Zakona određeno je da pravo
predlaganja promjena područja grada odnosno općina
imaju građani s prebivalištem na tom području
i to najmanje jedna trećina građana s prebivalištem
na području za koje se promjena - izdvajanje, spajanje
ili ukidanje - traži, time da su prethodno dužni pribaviti
mišljenje predstavničkog tijela jedinice lokalne samouprave
tog područja.

U slučaju kada inicijativa potječe od građana
koji prebivaju na određenom području, predstavničko
tijelo može zatražiti mišljenje stanovništva
na području jedinice lokalne samouprave.

Prema članku 11. Zakona o prijedlozima za promjenu područja
jedinica lokalne samouprave i uprave odlučuje Zastupnički
dom Sabora Republike Hrvatske.

Odredbom članka 6. Zakona o lokalnoj samoupravi i upravi
(»Narodne novine«, broj 90/92, 94/93 i 117/93) propisano
je i to da se područja općina, gradova i županija
i promjene tih područja, uz druga važna pitanja, uređuju
posebnim zakonom. Ta područja mogu se odrediti nakon što
bude pribavljeno mišljenje stanovnika tog područja.

U konkretnom slučaju, nakon što su pribavljeni odgovori
Ministarstva uprave, Gradskog poglavarstva Grada Paga, Zadarske
županije, očitovanje Udruge vlasnika apartmana i poslovnih
prostora turističkog i stambenog naselja Gajac (skraćeno
UVAG), cjelovitom analizom dokumentacija u svim predmetima i citiranih
ustavnih i zakonskih odredaba, ovaj je Sud utvrdio sljedeće:

Zakonom iz 1992. godine, ustanovljene su Općina Pag i Novalja,
obje u sastavu Ličko-senjske županije. Naselje »Gajac«
područno je pripalo Općini Novalja.

Granica rubnog naselja »Gajac« se ne poklapa s granicom
rubne katastarske Općine Novalja, tako da granica između
Općine Novalja i Općine Pag ide granicom naselja »Gajac«.

Zakonom iz 1997. godine, Općinama Pag i Novalja dodijeljen
je status grada.

Grad Novalja ostao je u sastavu Ličko-senjske županije,
dok je Grad Pag ušao u sastav Zadarske županije.

Konačnim prijedlogom Zakona o područjima županija,
gradova i općina u Republici Hrvatskoj iz prosinca 1996.
godine, Vlada Republike Hrvatske je predložila da naselje
»Gajac« bude u sastavu Grada Novalje.

Dopisom Općinskog poglavarstva Općine Pag od 15. rujna
1995. godine, zahtijeva se izmjena granica Općina Pag i
Novalja.

Vijeće mjesnog odbora Kolan, zahtjevom od 5. prosinca 1995.
godine, zatražilo je podjelu naselja »Gajac« na
dva samostalna naselja: »Novljanski Gajac« koji bi ostao
u sastavu Općine Novalja te »Kolanski Gajac« koji
bi se pripojio Općini Pag s obrazloženjem kako se radi
o turističko-apartmanskom naselju bez stalno naseljenih
stanovnika, dijelom sagrađeno na području katastarske
Općine Novalja (zona »A«), a drugim dijelom na
području katastarske općine Kolan (zona »B«
i »C«).

Pored navedenih inicijativa za promjenu područja općina
i županija, koja je izražena kroz amandman na konačni
prijedlog Zakona iz 1997. godine, postojala je i preporuka Županijske
skupštine Ličko-senjske županije od 22. prosinca
1995. godine i dopis Hrvatske demokratske zajednice - ogranak
Kolan od 28. studenoga 1995. godine u pravcu podjele naselja u
dva dijela.

Vlada Republike Hrvatske prihvatila je spomenuti amandman glede
podjele naselja »Gajac« na dva dijela, koji je postao
sastavni dio Zakona. Prihvaćanjem amandmana naselje »Gajac«
podijeljeno je na dva dijela, od kojih je jedan područno
pripao Gradu Pagu, a drugi Gradu Novalji.

Mjerodavni Zakon iz 1992. godine daje legitimaciju za davanje
ovakve inicijative predstavničkom tijelu one jedinice za
koju se promjena traži uz prethodno pribavljeno mišljenje
stanovništva (članak 9.), odnosno jednoj trećini
stanovnika naselja za koja se promjena traži uz pribavljeno
mišljenje predstavničkog tijela jedinice lokalne samouprave
tog područja (članak 10. stavak 2. i 3.), dakle
jedinice pod čijom se ingerencijom u datom momentu to stanovništvo
odnosno naselja nalaze.

Ustavne odredbe po svojoj prirodi jesu općenite i načelne,
a odredba članka 129. stavak 1. Ustava propisuje samo opću
pretpostavku za određivanje područja jedinica lokalne
samouprave - pribavljanje mišljenja stanovništva. Pri
tom nije izričito definiran način na koji to mišljenje
treba biti pribavljeno.

Ustavne odredbe razrađuju se zakonom te je u konkretnom slučaju
mjerodavni zakon i utvrdio odgovarajuću proceduru. To što
sam način na koji mišljenje treba biti izraženo
zakonom nije preciziran, ne ostavlja prostora proizvoljnom postupanju
i bez obzira na činjenicu da izraženo mišljenje,
u načelu, ne obvezuje niti predlagača, niti zakonodavca.

Iz sadržaja dokumentacije u spisu, utvrđeno je da je
naselje »Gajac« turističko i stambeno naselje
u kojem tijekom sezone boravi i do osam tisuća ljudi, dok
61 osoba ima prebivalište.

Odredbom članka 2. stavka 1. Zakona o prebivalištu
i boravištu građana (»Narodne novine«, broj
53/91, 26/93 i 29/94) propisano je prebivalište kao mjesto
u kojem se građanin naselio s namjerom da u njemu stalno živi
i u kojem ima osigurano stalno stanovanje, dok je člankom
5. Zakona određen pojam boravišta kod mjesta u kojem
građanin trajnije boravi bez namjere da se u tom mjestu naseli.

U konkretnom slučaju nije dvojbeno da prilikom određivanja
područja jedinica lokalne samouprave nije prethodno pribavljeno
mišljenje stanovnika tog područja, tj. naselja »Gajac«,
u smislu članka 2. stavka 1. citiranog Zakona, na bilo
koji način na koji bi se na nedvojben način izrazila
volja stanovništva.

Ustavni sud Republike Hrvatske je utvrdio da je predlagatelj Zakona
prihvaćanjem amandmana na način na kakav je to u
konkretnom slučaju učinio, povrijedio odredbe članka
129. Ustava Republike Hrvatske, kao i odredbe članaka 9.
i 10. Zakona o područjima županija, gradova i općina
u Republici Hrvatskoj iz 1992. godine, pa je slijedom toga osporavana
odredba Zakona iz 1997. godine suprotna Ustavu Republike Hrvatske.

Zbog toga je, temeljem odredaba članaka 125. i 126. stavak
1. Ustava Republike Hrvatske te članka 21. stavak 1. Ustavnog
zakona, donijeta odluka kao u točki 1. izreke.

Odluka o odgodi nastupa pravnih učinaka odluke (točka
II. izreke) utemeljena je na odredbi članka 21. stavka
2. Ustavnog zakona.

Odluka o objavi (točka III. izreke) temelji se na odredbi
članka 20. stavka 1. Ustavnog zakona.

Broj: U-I-772/1997
 U-I-773/1997
Zagreb, 21. travnja 1999.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Odluka, NN 42/1999-847